*Lēmuma projekts*

**Par bieži sastopamo derīgo izrakteņu ieguves atļaujas izsniegšanu smilts un aleirīta atradnei “Lejupe”, Mālupes pagastā, Alūksnes novadā**

Alūksnes novada pašvaldībā 05.04.2024. saņemts un ar Nr. ANP/1-35/24/1119 reģistrēts akciju sabiedrības “LATVIJAS VALSTS MEŽI”, reģistrācijas Nr. 40003466281 (turpmāk – AS “LATVIJAS VALSTS MEŽI”), 04.04.2024. iesniegums Nr. 4.1-2\_02py\_250\_24\_128 par grozījumu veikšanu bieži sastopamo derīgo izrakteņu ieguves atļaujā Nr. 2/2012 atradnē “Lejupe”, Mālupes pagastā, Alūksnes novadā, ņemot vērā jauno ieguves limitu, kas izsniegts pēc atlikušo krājumu aprēķina (turpmāk – iesniegums).

Izskatot iesniegumu un tam pievienotos dokumentus, konstatēts:

* Smilts un aleirīta atradne “Lejupe” atrodas nekustamā īpašuma “Valsts mežs 36740050129”, kadastra Nr. 3674 005 0129, Mālupes pagastā, Alūksnes novadā, sastāvā esošajā zemes vienībā ar kadastra apzīmējumu 3674 005 0129, kura īpašniecesaskaņā ar Mālupes pagasta zemesgrāmatas nodalījumu Nr. 100000398581 ir Latvijas valsts Latvijas Republikas Zemkopības ministrijas personā;
* saskaņā ar Alūksnes novada pašvaldības domes 2015. gada 27. augusta saistošajiem noteikumiem Nr. 14/2015 “Alūksnes novada teritorijas plānojums 2015.-2027. gadam, Teritorijas izmantošanas un apbūves noteikumi un grafiskā daļa” (ar grozījumiem, kas izdarīti ar Alūksnes novada pašvaldības domes 2023. gada 27. aprīļa saistošajiem noteikumiem Nr. 7/2023; 2023. gada 31. augusta saistošajiem noteikumiem Nr. 22/2023), Mālupes pagasta funkcionālā zonējuma un apgrūtināto teritoriju karti, atradnes “Lejupe” teritorija zemes vienībā, ar kadastra apzīmējumu 3674 005 0129, atrodas Rūpnieciskās apbūves teritorijā (R1), kurā, pamatojoties uz Teritorijas izmantošanas un apbūves noteikumu 386. apakšpunktu, kā viens no teritorijas galvenajiem izmantošanas veidiem ir derīgo izrakteņu ieguve;
* ar Alūksnes novada pašvaldības domes 2012. gada 20. decembra lēmumu Nr. 426 “Par bieži sastopamo derīgo izrakteņu ieguves atļaujas izsniegšanu” (sēdes protokols Nr. 21, 11. p.) tika izsniegta bieži sastopamo derīgo izrakteņu ieguves atļauja Nr. 2/2012 smilts ieguvei smilts atradnē “Lejupe” (turpmāk – Atļauja), kas derīga līdz 2022. gada 5. septembrim;
* Alūksnes novada pašvaldības dome 2022. gada 25. augustā pieņēma lēmumu Nr. 331 “Par grozījumiem bieži sastopamo derīgo izrakteņu ieguves atļaujā Nr. 2/2012 atradnē “Lejupe”, Mālupes pagastā, Alūksnes novadā” (sēdes protokols Nr. 20, 25. p.), pagarinot Atļaujas derīguma termiņu līdz 2037. gada 5. septembrim;
* saskaņā ar Valsts vides dienesta 2024. gada 21. martā izsniegto derīgo izrakteņu (izņemot pazemes ūdeņus) atradnes pasi, atradnē “Lejupe” ir veikta derīgo izrakteņu ieguve, un saskaņā ar derīgo izrakteņu krājumu bilances datiem no 2013. līdz 2023. gadam iegūti 66,93 tūkstoši m3 smilts (A kategorija);
* saskaņā ar iesniegumam pievienoto Valsts vides dienesta 2024. gada 21. martā izsniegto derīgo izrakteņu ieguves limitu, ar termiņu līdz 2049. gada 20. martam, atradnes “Lejupe” ieguves limita apjoms ir 482,82 tūkstoši m3 smilts un 1,31 tūkstotis m3 aleirīta; krājumi atbilst derīgo izrakteņu krājumu N kategorijai atbilstoši izpētes detalitātei;
* Alūksnes novada pašvaldības dome 2024. gada 25. aprīlī pieņēma lēmumu Nr. 113 “Par grozījumiem bieži sastopamo derīgo izrakteņu ieguves atļaujā Nr. 2/2012 atradnē “Lejupe”, Mālupes pagastā, Alūksnes novadā” (sēdes protokols Nr. 5, 4. p.), vēlreiz pagarinot Atļaujas derīguma termiņu līdz 2049. gada 20. martam;
* Pašvaldībā 17.05.2024. tika saņemta un ar Nr. ANP/1-35/24/1682 reģistrēta Valsts vides dienesta 16.05.2024. vēstule Nr.2.3/AP/5456/2024, kurā norādīts, ka vēlreiz grozot Atļauju, noteiktais derīguma termiņš pārsniedz maksimāli iespējamo Atļaujas termiņu, kas saskaņā ar likuma “Par zemes dzīlēm” 9. panta pirmās daļas 5. punktu ir līdz 25 gadiem;
* ņemot vērā Valsts vides dienesta norādījumus, iesniegums par grozījumu veikšanu bieži sastopamo derīgo izrakteņu ieguves atļaujā Nr. 2/2012 atradnē “Lejupe”, Mālupes pagastā, Alūksnes novadā, skatāms kā sākotnējs iesniegums bieži sastopamo derīgo izrakteņu ieguves atļaujas izsniegšanai.

Pamatojoties uz Pašvaldību likuma 4. panta pirmās daļas 13. punktu, likuma “Par zemes dzīlēm” 4. panta piektās daļas 1. punktu un 9. panta pirmās daļas 5. punktu, Ministru kabineta 2011. gada 6. septembra noteikumu Nr. 696 “Zemes dzīļu izmantošanas licenču un bieži sastopamo derīgo izrakteņu ieguves atļauju izsniegšanas kārtība, kā arī publiskas personas zemes iznomāšanas kārtība zemes dzīļu izmantošanai” 26., 27., 32. un 33. punktu, Ministru kabineta 2006. gada 19. decembra noteikumu Nr. 1055 “Noteikumi par valsts nodevām zemes dzīļu izmantošanas jomā (izņemot zemes dzīļu izmantošanu iekšzemes publiskajos ūdeņos un jūrā un ogļūdeņražu meklēšanu, izpēti un ieguvi)” 4., 5. un 7. punktu,

1. Izsniegt sabiedrībai ar ierobežotu atbildību “LATVIJAS VALSTS MEŽI”, reģistrācijas numurs 40003466281, bieži sastopamo derīgo izrakteņu ieguves atļauju smilts un aleirīta ieguvei atradnē “Lejupe”, kas atrodas nekustamā īpašuma “Valsts mežs 36740050129”, kadastra Nr. 3674 005 0129, Mālupes pagastā, Alūksnes novadā, sastāvā esošajā zemes vienībā ar kadastra apzīmējumu 3674 005 0129, ar zemes dzīļu izmantošanas nosacījumiem (pielikumā).
2. Noteikt atļaujas derīguma termiņu līdz 2049. gada 20. martam saskaņā ar Valsts vides dienesta izsniegtajā derīgo izrakteņu ieguves limitā noteikto laikposmu.
3. Ar šī lēmuma spēkā stāšanās dienu atzīt par spēku zaudējušiem Alūksnes novada pašvaldības domes 2024. gada 25. aprīļa lēmumu Nr. 113 “Par grozījumiem bieži sastopamo derīgo izrakteņu ieguves atļaujā Nr. 2/2012 atradnē “Lejupe”, Mālupes pagastā, Alūksnes novadā”, Alūksnes novada pašvaldības domes 2022. gada 25. augusta lēmumu Nr. 331 “Par grozījumiem bieži sastopamo derīgo izrakteņu ieguves atļaujā Nr. 2/2012 atradnē “Lejupe”, Mālupes pagastā, Alūksnes novadā”, un Alūksnes novada pašvaldības domes 2012. gada 20. decembra lēmumu Nr. 426 “Par bieži sastopamo derīgo izrakteņu ieguves atļaujas izsniegšanu”, un anulēt bieži sastopamo derīgo izrakteņu ieguves atļauju Nr. 2/2012 smilts ieguvei atradnē “Lejupe”, Mālupes pagastā, Alūksnes novadā.
4. Atļauju izsniegt pēc maksājuma uzdevuma saņemšanas par valsts nodevas 142,29 EUR (viens simts četrdesmit divi *euro* 29 centi) iemaksu pašvaldības budžetā.

*Lēmumu var pārsūdzēt Administratīvajā rajona tiesā viena mēneša laikā no tā spēkā stāšanās dienas.*

Pielikums

Alūksnes novada pašvaldības domes

27.06.2024. lēmumam Nr.\_\_\_\_

**Zemes dzīļu izmantošanas nosacījumi**

Bieži sastopamo derīgo izrakteņu ieguves atļauja (turpmāk – Atļauja) dod tiesības akciju sabiedrībai “LATVIJAS VALSTS MEŽI”, reģistrācijas Nr. 40003466281, veikt smilts un aleirīta ieguvi atradnē “Lejupe”, kas atrodas nekustamā īpašuma “Valsts mežs 36740050129”, kadastra Nr. 3674 005 0129, Mālupes pagastā, Alūksnes novadā, sastāvā esošajā zemes vienībā ar kadastra apzīmējumu 3674 005 0129. Atradnes “Lejupe” un noteiktā derīgo izrakteņu ieguves limita laukuma platība 77,50 tūkstoši m², zemes vienības robežas un ieguves limita laukuma robežas norādītas Atļaujas 2. pielikumā.

1. Izmantojot atradni un veicot derīgo izrakteņu ieguvi, Atļaujas adresātam jāievēro šādas prasības:
	1. Derīgo izrakteņu ieguvi drīkst uzsākt tikai tad, kad atbilstoši Ministru kabineta 2012. gada 21. augusta noteikumiem Nr. 570 “Derīgo izrakteņu ieguves kārtība” ir sagatavots, saskaņots un apstiprināts derīgo izrakteņu ieguves projekts.
	2. Ievērot derīgo izrakteņu atradnes pases 14.3. punkta prasības.
	3. Nostiprinot dabā derīgo izrakteņu ieguves limita laukuma robežu, kurā notiks smilts un aleirīta ieguve, ievērot atradnes pasē un ieguves limitā norādītās robežpunktu koordinātas. Dabā nostiprinātos robežpunktus saglabāt līdz derīgo izrakteņu ieguves darbu beigām.
	4. Nedrīkst pārsniegt ieguves limita apjomus, kas ir noteikti Atļaujas 3.pielikumā.
	5. Derīgo izrakteņu ieguvi un transportēšanu neveikt nakts stundās, agrās rīta un vēlās vakara stundās, lai netraucētu apkārtnē dzīvojošos iedzīvotājus, nepārsniegt pieļaujamās trokšņu emisijas.
	6. Derīgo izrakteņu ieguve nedrīkst pasliktināt hidroloģisko režīmu piegulošajās teritorijās.
	7. Veicot derīgo izrakteņu ieguvi, nedrīkst piesārņot apkārtējo vidi ar naftas produktiem no tehnikas, kā arī ražošanas un sadzīves atkritumiem, notekūdeņiem.
	8. Derīgo izrakteņu transportēšanas rezultātā nedrīkst ierobežot pārvietošanās iespējas pa valsts un pašvaldības nozīmes autoceļiem, un citiem ceļiem.
	9. Derīgo izrakteņu transportēšanas rezultātā nedrīkst sabojāt pašvaldības autoceļu segumu.
2. Atļaujas adresātam ir pienākums:
	1. Ievērot derīgo izrakteņu ieguves darbos vides aizsardzības un darba drošības prasības, kas noteiktas Latvijas Republikas normatīvajos aktos.
	2. Pieprasīt Valsts vides dienesta tehniskos noteikumus, un ievērot tajos noteiktās vides aizsardzības prasības.
	3. Ievērot derīgo izrakteņu ieguves limita laukuma robežas un zemes vienības robežas.
	4. Veikt iegūto derīgo izrakteņu uzskaiti.
	5. Veikt izstrādātās atradnes rekultivācijas darbus, kas iepriekš saskaņoti ar pašvaldību.
3. Atļaujas adresātam ir tiesības:
	1. Īpašuma tiesības uz iegūtajiem derīgajiem izrakteņiem.
	2. Atteikties no Atļaujas, iesniedzot paziņojumu Alūksnes novada pašvaldībai 6 mēnešus pirms darbības pārtraukšanas. Tas neatbrīvo Atļaujas adresātu no Atļaujā paredzētajām saistībām.
4. Atļaujas adresāta darbība var tikt ierobežota, apturēta vai pārtraukta normatīvajos aktos noteiktajos gadījumos un kārtībā.